**Εκκίνηση του ευρωπαϊκού έργου UNITE για τη γεφύρωση του ψηφιακού χάσματος στην υγειονομική περίθαλψη της Ευρώπης**

Η [EIT Digital](https://www.eitdigital.eu/) είναι ο συντονιστής εταίρος του έργου UNITE, ενός σημαντικού πανευρωπαϊκού έργου που στοχεύει στη μεταρρύθμιση του τομέα υγειονομικής περίθαλψης μέσω της καινοτομίας στις ψηφιακές τεχνολογίες αιχμής.

Το έργο επιλέχθηκε στο πλαίσιο της πρωτοβουλίας «Περιφερειακές Κοιλάδες Καινοτομίας» της Ευρωπαϊκής Επιτροπής. Η έναρξη του έργου, που έχει συνολική διάρκεια 4 χρόνια, πραγματοποιήθηκε τον Σεπτέμβριο στις Βρυξέλλες με τη συμμετοχή όλων των εταίρων, παρουσία της υπεύθυνης έργου της EISMEA, Christina Nanou, της Magdalena Cymerys, Πολιτικής Υπαλλήλου της Γενικής Διεύθυνσης Έρευνας και Καινοτομίας της Ευρωπαϊκής Επιτροπής και της Christine Kriza, συμβούλου έργου της EISMEA.

Καθώς ο τομέας υγειονομικής περίθαλψης στην Ευρώπη αντιμετωπίζει αυξανόμενες προκλήσεις, όπως η γήρανση του πληθυσμού και η έλλειψη εργατικού δυναμικού, είναι επιτακτική η ανάγκη για καινοτόμες ψηφιακές λύσεις. Το έργο UNITE, με επικεφαλής την EIT Digital, συγκεντρώνει μια ποικιλόμορφη ομάδα εταίρων για να αντιμετωπίσει αυτές τις προκλήσεις.

«Οι προκλήσεις στον τομέα της υγειονομικής περίθαλψης στην Ευρώπη απαιτούν μια ενιαία, καινοτόμο αντίδραση. Μέσω της πρωτοβουλίας UNITE, ενδυναμώνουμε τις περιφέρειες και τις επιχειρήσεις να αναπτύξουν λύσεις τεχνολογίας αιχμής που θα ενισχύσουν την αποδοτικότητα, την προσβασιμότητα και την ποιότητα των συστημάτων υγειονομικής περίθαλψης σε όλη την Ευρώπη», δήλωσε ο Federico Menna, Διευθύνων Σύμβουλος της EIT Digital.

Οι εταίροι του έργου περιλαμβάνουν την Περιφέρεια **Sjaelland** στη Δανία, το **Υπουργείο Οικονομίας, Επιστημών και Ψηφιακής Κοινωνίας της Θουριγγίας** στη Γερμανία, την **Περιφέρεια Κεντρικής Μακεδονίας** στην Ελλάδα, την **Περιφέρεια της Λομβαρδίας** στην Ιταλία, την **Επαρχεία Μαλοπόλσκα** στην Πολωνία, τον **Οργανισμό χρηματοδότησης τριτοβάθμιας εκπαίδευσης, έρευνας, καινοτομίας και ανάπτυξης** στη Ρουμανία, και την **Εθνική Αναπτυξιακή Εταιρεία της Σκωτίας** στο Ηνωμένο Βασίλειο.

Το UNITE θα ενεργοποιήσει **ανοιχτές προσκλήσεις** για προτάσεις, προκειμένου να κατανεμηθούν χρηματοδοτήσεις σε ιδιαίτερα καινοτόμες ευρωπαϊκές επιχειρήσεις στον τομέα της ψηφιακής υγειονομικής περίθαλψης. Οι προσκλήσεις αυτές θα υποστηρίξουν νεοφυείς επιχειρήσεις, ανερχόμενες εταιρείες και ΜΜΕ στην ανάπτυξη λύσεων τεχνολογίας αιχμής που θα γεφυρώσουν τα περιφερειακά κενά καινοτομίας, θα ενισχύσουν την παγκόσμια ανταγωνιστικότητα της Ευρώπης και θα εξασφαλίσουν ισότιμη πρόσβαση στην υγειονομική περίθαλψη για όλους.

Ένας βασικός στόχος του έργου είναι **η απλοποίηση των διαδικασιών δημόσιων προμηθειών και η ανταλλαγή δεδομένων υγείας μεταξύ των περιφερειακών εταίρων,** προκειμένου οι καινοτόμες λύσεις να ενσωματωθούν με μεγαλύτερη αποτελεσματικότητα στα περιφερειακά συστήματα υγειονομικής περίθαλψης. Επιπλέον, το UNITE θα **υλοποιήσει διαδικτυακά εκπαιδευτικά προγράμματα** για τους κύριους ενδιαφερόμενους φορείς του οικοσυστήματος ψηφιακής υγειονομικής περίθαλψης, δημιουργώντας μια κοινή βάση γνώσεων και ενισχύοντας την κατανόηση των καινοτομιών που διαμορφώνουν το μέλλον της υγειονομικής περίθαλψης.

Η σημασία του προγράμματος ενισχύεται από τη σημαντική χρηματοδοτική στήριξη της Ευρωπαϊκής Επιτροπής. Ο προϋπολογισμός για τις δραστηριότητες του έργου φτάνει σχεδόν τα 20 εκατομμύρια ευρώ, εκ των οποίων τουλάχιστον το ήμισυ θα διατεθεί για την υποστήριξη 3-5 διαπεριφερειακών καινοτόμων έργων στον τομέα των ψηφιακών λύσεων υγειονομικής περίθαλψης.

Μέχρι το 2028, θα παραχθούν στοχευμένες **συστάσεις** **πολιτικής** στους υπεύθυνους λήψης αποφάσεων σε περιφερειακό και ευρωπαϊκό επίπεδο, διασφαλίζοντας ότι τα διδάγματα από το πρόγραμμα UNITE θα μπορέσουν να ενσωματωθούν σε μελλοντικές πρωτοβουλίες.

(Το έργο UNITE Συγχρηματοδοτείται από την Ευρωπαϊκή Ένωση. Οι απόψεις και οι γνώμες που εκφράζονται, ωστόσο, ανήκουν αποκλειστικά στον/στους συγγραφέα/συγγραφείς και δεν αντικατοπτρίζουν απαραίτητα αυτές της Ευρωπαϊκής Ένωσης ή της EISMEA. Ούτε η Ευρωπαϊκή Ένωση ούτε η αρμόδια αρχή χρηματοδότησης φέρουν ευθύνη για αυτές.)